RESOLUCIÓN do 26 de xaneiro de 2011, da Dirección Xeral de Relacións Institucionais e Parlamentarias, pola que se ordena a publicación do acordo da Comisión Bilateral de Cooperación Administración Xeral do Estado-Comunidade Autónoma de Galicia en relación coa Lei 2/2010, do 25 de marzo, de medidas urxentes de modificación da Lei 9/2002, do 30 de decembro, de ordenación urbanística e protección do medio rural de Galicia.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 15/02/2011

Consonte o establecido no artigo 33º da Lei orgánica 2/1979, do 3 de outubro, do Tribunal Constitucional, modificado pola Lei orgánica 1/2000, do 7 de xaneiro, esta dirección xeral dispón a publicación do acordo que figura como anexo nesta resolución.
Santiago de Compostela, 26 de xaneiro de 2011.
Roberto Castro García
Director xeral de Relacións Institucionais
e Parlamentarias
ANEXO
Acordo da Comisión Bilateral de Cooperación Administración Xeral do Estado-Comunidade Autónoma de Galicia en relación coa Lei 2/2010, do 25 de marzo, de medidas urxentes de modificación da Lei 9/2002, do 30 de decembro, de ordenación urbanística e protección do medio rural de Galicia
A Comisión Bilateral de Cooperación Administración Xeral do Estado-Comunidade Autónoma de Galicia, na súa reunión do día 21 de decembro de 2010, adoptou o seguinte acordo:
1º De conformidade coas negociacións previas celebradas polo grupo de traballo constituído en cumprimento do previsto no acordo da Comisión Bilateral Comunidade Autónoma de Galicia-Estado, do 19 de novembro de 2010, para o estudo e a proposta de solución das discrepancias competenciais manifestadas sobre a Lei 2/2010, do 25 de marzo, de medidas urxentes de modificación da Lei 9/2002, do 30 de decembro, de ordenación urbanística e protección do medio rural de Galicia, ambas as dúas partes considéranas resoltas en razón dos compromisos seguintes asumidos respecto dos preceptos da devandita lei:
a) En relación coas discrepancias manifestadas sobre o punto 15, 51 e 54 do artigo único da lei, as partes coinciden en interpretar que o disposto neles debe entenderse que non modifica a delimitación, a extensión nin o réxime regulador da franxa de terreos lindeiros co DPMT e afectados pola servidume de protección nos termos establecidos pola Lei de costas e a restante normativa básica de aplicación, incluído o seu réxime autorizatorio.
b) En relación coa disposición transitoria terceira, a Xunta de Galicia presentará ao Parlamento de Galicia un proxecto de lei do cal resulte unha modificación desta, de maneira que a nova redacción recolla unicamente aqueles supostos de edificacións situadas dentro do solo rústico de protección de costas situados fóra da zona de servidume de protección aludida.
2º En razón ao acordo alcanzado, ambas as partes coinciden en considerar resoltas as discrepancias manifestadas en relación coas disposicións previstas neste acordo e concluída a controversia exposta.
3º Comunicar este acordo ao Tribunal Constitucional, antes do vindeiro día 29, para os efectos previstos no artigo 33º.2 da Lei orgánica 2/1979, do 3 de outubro, do Tribunal Constitucional, así como inserir o presente acordo no Boletín Oficial del Estado e no Diario Oficial de Galicia.
Madrid, 21 de decembro de 2010. Manuel Chaves González, vicepresidente terceiro e Ministro de Política Territorial e Administración Pública; Alfonso Rueda Valenzuela, conselleiro de Presidencia, Administracións Públicas e Xustiza.